SAT พุ่งกว่า 4% ลุ้นกำไร Q2/61 โตสนั่น รับยอดขายรถยนต์พุ่ง
SAT พุ่งกว่า 4% ลุ้นกำไร Q2/61 โตสนั่น รับยอดขายรถยนต์พุ่ง โบรกฯ แนะนำซื้อเป้า 26.50 บาท ล่าสุด ณ เวลา 14.55 น. อยู่ที่ 23.60 บาท บวก 1 บาท หรือ 4.42% สูงสุดที่ 23.70 บาท ต่ำสุดที่ 22.70 บาท หรือ 25.60 ล้านบาท 
20 มิ.ย. 2561

ผู้สื่อข่าวรายงานว่า ราคาหุ้น บริษัท สมบูรณ์ แอ๊ดวานซ์ เทคโนโลยี จำกัด (มหาชน) หรือ SAT ล่าสุด ณ เวลา 14.55 น. อยู่ที่ 23.60 บาท บวก 1 บาท หรือ 4.42% สูงสุดที่ 23.70 บาท ต่ำสุดที่ 22.70 บาท หรือ 25.60 ล้านบาท

ทั้งนี้ นายอำนาจ โงสว่าง ผู้อำนวยการอาวุโสฝ่ายวิเคราะห์หลักทรัพย์ บล.เคทีบี (ประเทศไทย) ระบุในบทวิเคราะห์ แนะนำซื้อ ให้ราคาเป้าหมายที่ 26.50 บาทต่อหุ้น โดยได้ปรับเพิ่มกำไรปกติของ SAT ในปี 61 ขึ้นจากเดิมราว 3% เป็น 868 ล้านบาท หรือเติบโต 23% จากปีก่อน
ทั้งนี้เป็นผลมาจากปรับเพิ่มเป้าหมายรายได้ขึ้นเล็กน้อย หลังจากภาคอุตสาหกรรมได้ปรับเป้าหมายยอดผลิตรถยนต์ของไทยในปี 61 ขึ้นเป็น 2.10 ล้านคัน โดยมีปัจจัยหนุนจากยอดขายรถยนต์ในประเทศที่เติบโตดีกว่าคาด ขณะที่ยอดส่งออกยังคงเติบโตเล็กน้อย
สำหรับยอดผลิตรถยนต์ของไทยในช่วง 4 เดือนแรกของปีนี้ เติบโตได้ดีเป็น 6.74 แสนคัน เพิ่มขึ้น 11% จากช่วงเดียวกันของปีก่อน เป็นผลจากยอดขายรถยนต์ในประเทศเติบโตสูงถึง 16% หลังจากเศรษฐกิจในประเทศปรับตัวดีขึ้นหลายภาคส่วน และการถือครองรถยนต์ในโครงการรถคันแรกทยอยครบ 5 ปี ทำให้มีความต้องการเปลี่ยนรถใหม่มากขึ้น ส่วนยอดส่งออกยังสามารถเติบโตได้ราว 4%
ส่วนในไตรมาส 2/61 มองว่าผลประกอบการของ SAT จะยังคงเติบโตได้ค่อนข้างมาก เมื่อเทียบกับไตรมาส 2/60 รับผลบวกของยอดผลิตรถยนต์ที่ปรับดีขึ้น รวมถึงเริ่มรับรู้รายได้อย่างเต็มที่สำหรับคำสั่งซื้อใหม่ ทั้งชิ้นส่วนสำหรับรถกระบะและ Big Truck ซึ่งจะช่วยเพิ่มรายได้ให้กับ SAT ได้ราว 370 ล้านบาท และอัตรากำไรขั้นต้นปรับตัวดีขึ้นจากประสิทธิภาพการผลิตที่ดีขึ้นและการควบคุมค่าใช้จ่ายได้ดีขึ้นด้วย แต่อย่างไรก็ตาม กำไรอาจจะปรับตัวลดลงเมื่อเทียบกับไตรมาส 1/61 เนื่องจากเป็นช่วงโลว์ซีซั่นที่มีวันหยุดมาก
 